पोंट डु गार्ड
पोंट डु गार्ड (अंगरेजी: Pont du Gard) दक्खिनी फ़्रांस में गार्डन नदी पर बनल एगो रोमन एक्वाडक्ट (पानी ले जाए वाला सिस्टम) के पुल बाटे। एकर निर्माण रोमन काल में, अबसे लगभग 2,000 साल पहिले, पहिली सदी ईसवी में भइल रहल। ई पुल नीम एक्वाडक्ट के हिस्सा बाटे, जे "उजेस" के झरना से रोमन कॉलोनी नेमेसस (नीम) ले पानी ले आवे खातिर बनावल गइल रहल। झरना से ले के आ अपना अंतिम छोर ले ई एक्वाडक्ट सिस्टम ऊँचाई के बिबिधता के कारन बहुत टेढ़-टाढ़ रस्ता से गुजरेला आ अपनी मार्ग के ज्यादातर हिस्सा में जमीन के अंदर अंडरग्राउंड बाटे; जहाँ ई गार्डन नदी के क्रास करे ला ओहिजे ई पुल बनावल गइल बाटे। ई पुल पुरा दुनिया में सभसे ऊँच एक्वाडक्ट हवे आ अभिन ले सुरक्षित बचल अइसन एकही अउरी एक्वाडक्ट बा, सेगोविया के एक्वाडक्ट। एकरा इतिहासी महत्व के देख के सन् 1985 में एकरा के यूनेस्को के बिस्व धरोहर स्थल के रूप में मान्यता दिहल गइल।
पुल मेहराब पर बनल बाटे आ एह में मेहराब सभ के तीन को लेवल बा। पुल के कुल ऊँचाई 48.8 मीटर (160 फीट) बाटे। पुल में एकरे पुरा लंबाई में बस 2.5 सेंटीमीटर के गिरान आवे ले आ पानी के एक्वाडक्ट में 17 मीटर के गिरान आवे ले (पानी के बहे खातिर ढाल दिहल गइल बा) जवना से साफ पता चले ला कि आसान टेक्नालॉजी के बावजूद रोमन इंजीनियर लोग केतना सटीक नापजोख से कौनों चीज बनावे।
ई सिस्टम अपना जमाना में लगभग 200,000 घन मीटर पानी बहा के नीम शहर में पहुँचावे आ ई पानी फुहारा, नहानघर कुल में आ घरेलू कामन में इस्तमाल होखे। ई आनुमान बाटे कि एकर इस्तमाल छठवीं सदी ले चालू रहल हालाँकि चउथी सदी के बाद एकर मेंटेनेंस बंद हो गइल आ ई खनिज पदारथ सभ के जम गइले के कारन पानी के बहावे में सक्षम ना रहि गइल। रोमन साम्राज्य के पतन के बाद एकर पानी बहावे के सिस्टम के रूप में इस्तेमाल भले बंद हो गइल बाकी एकर दूसर काम, चुंगी पुल के रूप में नदी पार करे खातिर बाद में भी चालू रहल। कई सदी ले लोकल शासक लोग एकर मेंटेनेंस चुंगी खातिर कइल आ इहाँ यातायात जारी रहल। एकर कुछ पत्थर लूटल भी गइल आ एकरा के सतरहवीं सदी में बहुत नोकसान पहुँचल। बाद में अठारहवीं सदी के बाद एह पर धियान दिहल गइल, ई पर्यटन के जगह बन गइल, आ लोकल अथॉरिटी आ फ्रांसीसी राज एकर मरम्मत के कम कइल। सन 2000 में इहाँ नया यात्री सेंटर खोलल गइल आ एकरे ऊपर आ एकरे ठीक आसपास भइल निर्माण के हटा के एकरा के संरक्षित कइल गइल। आज के समय में ई फ़्रांस के एगो बहुत महत्व वाला पर्यटन आकर्षण के केंद्र बाटे आ पुरा दुनिया से लोग एकरा देखे बदे आवेला।
संदर्भ[संपादन करीं]
- ↑ "EPCC du Pont du Gard". Culture-epcc.fr. 2008. पहुँचतिथी 28 July 2012.
- ↑ "Monument historique — PA00103291". en:Mérimée database of en:Monument Historique (French में). France: en:French Ministry of Culture. 1993. पहुँचतिथी 28 जुलाई 2012.
- ↑ "Pont du Gard (Roman Aqueduct) - UNESCO World Heritage Centre". whc.unesco.org. 2012. पहुँचतिथी 28 July 2012.
बाहरी कड़ी[संपादन करीं]
- विकिमीडिया कॉमन्स पर Pont du Gard से संबंधित मीडिया
- Official Pont du Gard museum website
- Pont du Gard at Structurae
- Photos of the aqueduct le Pont du Gard
- Full Aqueduct (Uzès to Nîmes) website (in French)
- Pont du Gard: Picture Gallery
- 600 Roman aqueducts with 35 descriptions in detail among which is the Pont du Gard
bho_Deva bho_Deva bho_Deva bho_Deva hne_Deva lmo_Latn lim_Latn ltz_Latn bho_Deva awa_Deva oci_Latn cym_Latn oci_Latn eng_Latn lmo_Latn eng_Latn